**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRAŠYMO ATLEISTI NUO ŽEMĖS MOKESČIO ARBA JĮ SUMAŽINTI“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės taryba 2019 m. gegužės 30 d. sprendimu Nr. T2-159 „Dėl prašymo atleisti nuo žemės mokesčio arba jį sumažinti“ neatleido savivaldybės biudžeto sąskaita E. G. J. (kodas *(duomenys neskelbtini)*) nuo 2016 metų 1873 Eur žemės mokesčio mokėjimo ir nesumažino šio mokesčio už žemės sklypą, adresu: Nemuno g. 47, Klaipėda, nes žemės sklypas E. G. J. mokestiniu laikotarpiu priklausė nuosavybės teise, kuri įpareigoja savininką vykdyti pareigas, kylančias iš jos, bei mokėti su tuo susijusius mokesčius. Šį sprendimą E. G. J. apskundė Lietuvos administracinių ginčų komisijos Klaipėdos apygardos skyriui. Komisija 2019 m. rugpjūčio 1 d. sprendimu Nr. 21R2-81(AG2-62/17-2019) pareiškėjos skundą tenkino ir panaikino Klaipėdos miesto savivaldybės tarybos 2019 m. gegužės 30 d. sprendimą Nr. T2-159 „Dėl prašymo atleisti nuo žemės mokesčio arba jį sumažinti“ ir įpareigojo tarybą iš naujo išsamiai ir argumentuotai išnagrinėti pareiškėjos prašymą atleisti nuo žemės mokesčio arba jį sumažinti, pateikiant aiškius motyvus.

Savivaldybės tarybos sprendimo projektu siūloma neatleisti savivaldybės biudžeto sąskaita E. G. J. (kodas *(duomenys neskelbtini)*) nuo 2016 metų 1873 Eur žemės mokesčio mokėjimo ir nemažinti šio mokesčio už žemės sklypą, adresu: Nemuno g. 47, Klaipėda, kuris E. G. J. mokestiniu laikotarpiu priklausė nuosavybės teise, dėl šių motyvų:

1. Klaipėdos miesto savivaldybės taryba 2016 m. liepos 28 d. sprendimu Nr. T2-202 „Dėl nenaudojamų kitos paskirties žemės sklypų Klaipėdos mieste sąrašų patvirtinimo“ E. G. J. priklausantį apleistą žemės sklypą adresu: Nemuno g. 47, Klaipėda, įtraukė į nenaudojamų sklypų sąrašą, dėl to šiam sklypui pritaikytas 4 proc. žemės mokesčio tarifas. Šis sprendimas buvo sąlygotas savininkės vengimo spręsti apleisto sklypo problemas, taip pat pažymėtina, jog sprendimas nebuvo ginčijamas.
2. Asmens, nevykdančio su nuosavybe susijusių pareigų, atleidimas nuo žemės mokesčio mokėjimo ar šio mokesčio sumažinimas neatitiktų mokesčių mokėtojų lygybės, teisingumo ir visuotinio privalomumo principo, įtvirtinto Lietuvos Respublikos mokesčių administravimo įstatymo 6 straipsnyje, taip pat taptų precedentu asmenims netvarkyti apleistų sklypų ir nemokėti už juos žemės mokesčio.
3. Sprendimo preambulėje nurodyti pagrindai Klaipėdos miesto savivaldybės tarybai suteikia teisę, bet ne pareigą biudžeto sąskaita sumažinti mokestį arba visai nuo jo atleisti. Lietuvos Respublikos žemės mokesčio įstatymo 8 straipsnio 5 dalyje numatyta, kad žemės mokesčio lengvatos taikomos atitinkamuose savivaldybių tarybų sprendimuose nustatyta tvarka, tačiau Klaipėdos miesto savivaldybės taryba tokios tvarkos nėra nustačiusi.

Teikiamo sprendimo projekto tikslas ir uždaviniai – vadovaujantis Lietuvos Respublikos žemės mokesčio įstatymo ir Nenaudojamų žemės sklypų Klaipėdos mieste nustatymo tvarkos aprašo (toliau – Tvarkos aprašas), patvirtinto Klaipėdos miesto savivaldybės administracijos direktoriaus 2013 m. sausio 4 d. įsakymu Nr. AD1-49 „Dėl nenaudojamų žemės sklypų Klaipėdos mieste nustatymo tvarkos aprašo patvirtinimo“, nuostatomis, priimti argumentuotą ir motyvuotą sprendimą neatleisti savivaldybės biudžeto sąskaita fizinio asmens nuo 2016 m. žemės mokesčio mokėjimo ir nemažinti šio mokesčio už žemės sklypą, adresu Nemuno g. 47, Klaipėda.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – Lietuvos administracinių ginčų komisijos Klaipėdos apygardos skyriaus 2019 m. rugpjūčio 1 d. sprendimas Nr. 21R2-81(AG2-62/17-2019), kuriuo panaikintas Klaipėdos miesto savivaldybės tarybos 2019 m. gegužės 30 d. sprendimas Nr. T2-159 „Dėl prašymo atleisti nuo žemės mokesčio arba jį sumažinti“ ir taryba įpareigota iš naujo išsamiai ir argumentuotai išnagrinėti pareiškėjos prašymą atleisti nuo žemės mokesčio arba jį sumažinti, pateikiant aiškius motyvus.

Vadovaujantis Tvarkos aprašu Klaipėdos miesto savivaldybės administracijos atsakingi skyriai žemės sklypą, esantį Nemuno g. 47, Klaipėda, identifikavo apleistu ir nenaudojamu. Patikrinimo metu buvo nustatyta, kad sklypas visiškai neprižiūrimas, jame likusi namo griuvėsių dalis, didžioji dalis teritorijos neaptverta, apaugusi žole, krūmokšniais. Kadangi bendrasavininkiai į raginimą sutvarkyti žemės sklypą nereagavo, todėl jų nuosavybės teise valdomas sklypas buvo įtrauktas į Nenaudojamų kitos paskirties privačių žemės sklypų Klaipėdos mieste sąrašą, patvirtintą Klaipėdos miesto savivaldybės tarybos 2016 m. liepos 28 d. sprendimu Nr. T2-202 „Dėl Nenaudojamų kitos paskirties žemės sklypų Klaipėdos mieste sąrašų patvirtinimo“, ir vadovaujantis Klaipėdos miesto savivaldybės tarybos 2015 m. gegužės 28 d. sprendimo Nr. T2-107 „Dėl 2016 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo“ 1.2. punktu buvo apmokestintas maksimaliu 4,0 proc. mokesčio tarifu. Pažymėtina, kad net po maksimalaus apmokestinimo, žemės sklypo, esančio Nemuno g. 47, Klaipėda, savininkai tvarkymo darbų nevykdė, taip pat sklype esantis nekilnojamasis turtas, kurio dalis priklausė E. G. J., 2013-2018 m. laikotarpiu buvo kasmet traukiamas į tarybos sprendimais tvirtinamus netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto sąrašus.

Klaipėdos miesto savivaldybės tarybos sprendimas, kuriuo žemės sklypas, esantis Nemuno g. 47, Klaipėda, įtrauktas į nenaudojamų žemės sklypų sąrašą, ir sprendimas, kuriuo E. G. J. nebuvo atleista nuo žemės mokesčio mokėjimo, buvo sąlygoti pačios pareiškėjos piktybinio vengimo spręsti apleisto sklypo problemas. E. G. J. pateikė prašymą atleisti nuo žemės mokesčio arba jį sumažinti tik po to, kai neteko žemės sklypo nuosavybės teisių, o iki tol vengė bet kokių kontaktų su Klaipėdos miesto savivaldybės administracija. Todėl asmens, nevykdančio su nuosavybe susijusių pareigų, atleidimas nuo žemės mokesčio mokėjimo ar šio mokesčio sumažinimas neatitiktų mokesčių mokėtojų lygybės, teisingumo ir visuotinio privalomumo principo, įtvirtinto Lietuvos Respublikos mokesčių administravimo įstatymo 6 straipsnyje, taip pat taptų precedentu asmenims netvarkyti apleistų sklypų ir nemokėti už juos žemės mokesčio.

E. G. J. prašymą atleisti nuo žemės mokesčio arba jį sumažinti motyvavo sunkia materialine padėtimi, tačiau šį faktą pagrįsdama tendencinga, tik sau palankia informacija, nutylėdama apie nuosavybės teise valdomus kitus nekilnojamojo turto objektus, nepateikė informacijos apie turimo turto ir esamų finansinių skolų santykį. Sunki materialinė padėtis negali būti pretekstu piktybiškai nevykdyti su nuosavybe susijusių pareigų ir išvengti iš to kylančių pasekmių.

**3. Kokių rezultatų laukiama.**

Priimtas motyvuotas ir pagrįstas sprendimas neatleisti savivaldybės biudžeto sąskaita E. G. J. (kodas *(duomenys neskelbtini)*) nuo 2016 metų 1873 Eur žemės mokesčio mokėjimo ir nemažinti šio mokesčio už žemės sklypą, adresu Nemuno g. 47, Klaipėda, nes žemės sklypas E. G. J. mokestiniu laikotarpiu priklausė nuosavybės teise, kuri įpareigoja savininką vykdyti pareigas, kylančias iš jos, bei mokėti su tuo susijusius mokesčius.

**4. Sprendimo projekto rengimo metu gauti specialistų vertinimai.**

Sprendimo projektą parengė Finansų ir turto departamento Mokesčių skyrius. Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Žemės mokesčio suma už dalį sklypo, esančio Nemuno g. 47, Klaipėda, kuri 2016 m. priklausė E. G. J. (kodas *(duomenys neskelbtini)*), sudaro 1873 Eur.

 **6. Lėšų poreikis sprendimo įgyvendinimui.**

 Sprendimo įgyvendinimui lėšų nereikia.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – atsižvelgiant į Lietuvos administracinių ginčų komisijos Klaipėdos apygardos skyriaus 2019 m. rugpjūčio 1 d. sprendimą Nr. 21R2-81(AG2-62/17-2019) pakartotinai išnagrinėtas fizinio asmens vardu pateiktas prašymas ir nesumažėjusios savivaldybės biudžeto pajamos. Neigiamos pasekmės – nėra.

Mokesčių skyriaus vedėja Kristina Petraitienė